ஜூனோ கடற்கரை

சூனோ கடற்கரை (ஜூனோ கடற்கரை, Juno Beach) என்பது இரண்டாம் உலகப் போரின் மேற்குப் போர்முனையில் நிகழ்ந்த ஓவர்லார்ட் நடவடிக்கையில் நார்மாண்டி கடற்கரையின் ஒரு பகுதிக்கு வழங்கப்பட்ட குறிப்பெயர். நாசி ஜெர்மனியின் ஆக்கிரமிப்பிலிருந்த பிரான்சு மீதான நேச நாட்டு கடல் வழி படையெடுப்பு ஜூன் 6, 1944ம் தேதி துவங்கியது. பிரான்சின் நார்மாண்டி கடற்கரைப் பகுதியில் நிகழ்ந்த இப்படையெடுப்புக்கு ஓவர்லார்ட் நடவடிக்கை என்று குறிப்பெயர் இடப்பட்டிருந்தது. படையெடுப்பு நிகழ்ந்த கடற்கரை ஐந்து பகுதிகளாகப் பிரிக்கப்பட்டிருந்தது - யூட்டா, ஒமாகா, கோல்ட், ஜூனோ மற்றும் சுவார்ட்.

கோல்ட் மற்றும் சுவார்ட் கடற்கரைகளுக்கு இடையே அமைந்திருந்த ஜூனோ கடற்கரைக்குக் “கனடியக் கடற்கரை” என்றும் பெயரிடப்பட்டிருந்தது (இங்கு கனடியப் படைகள் தரையிறங்கின). கிழக்கில் சென் ஆபின் முதல் மேற்கில் கோர்செல் வரை நீண்டிருந்த இந்தக் கடற்கரையில் கனடிய 3வது காலாட்படைடிவிசன் தரையிறங்கியது. ஜெர்மானியத் தரப்பில் 716வது நகரா காலாட்படை டிவிசன் இக்கடற்கரையைப் பாதுகாத்து வந்தது. ஜூன் 6ம் தேதி காலை ஒன்றரை மணி நேர கப்பல் பீரங்கித் தாக்குதலுக்குப் பின்னர் 7.30 மணியளவில் ஜூனோ கடற்கரையில் கனடியப் படையிறக்கம் தொடங்கியது. மைக் மற்றும் நான் என்று இரு பிரிவுகளாகப் பிரிக்கப்பட்டிருந்த ஜூனோ கடற்கரைப் பகுதியில் ஜெர்மானிய எதிர்த்தாக்குதல்கள் மெதுவாகவே துவங்கின. இதனால் எளிதில் கனடியப் படைகள் ஜூனோவில் தரையிறங்கி விட்டன. ஜெர்மானிய நகரும் இருப்புப் படைகள் மறுநாளே ஜூனோவுக்கு அனுப்பப்பட்டன. ஜூன் 6ம் தேதி மாலை 6 மணியளவில் சென் ஆபின் நகரம் கனடியப் படைகளால் கைப்பற்றப்பட்டது. அன்று இரவுக்குள் கடற்கரையிலிருந்து 10 கிமீ வரை கனடியப் படைகள் முன்னேறி விட்டன. இத்தரையிறக்கத்தில் சுமார் 1000 கனடிய வீரர்கள் மாண்டனர் / காயமடைந்தனர். 7ம் தேதி சுவார்ட கடற்கரையில் தரையிறங்கிய பிரிட்டனியப் படைகளுடன் ஜூனோ படைகள் கைகோர்த்து விட்டன.

படங்கள்

மேற்கோள்கள்

மேற்குப் போர்முனை (இரண்டாம் உலகப் போர்)
1944 நிகழ்வுகள்
செருமன் வரலாறு
பிரான்சின் வரலாறு